STEVE JOBS เกี่ยวอะไรกับ PIXAR
รู้หรือไม่ Steve Jobs เกี่ยวอะไรกับ Pixar?  หลายคนรู้จัก Steve Jobs ในฐานะผู้ก่อตั้ง Apple  ผู้คิดค้น iPhone ซึ่งเปลี่ยนโลกของโทรศัพท์มือถือไปอย่างสิ้นเชิง  และเราคงรู้จัก Pixar ว่าเป็นบริษัทผู้สร้างภาพยนตร์แอนิเมชันชื่อดังหลายเรื่อง ไม่ว่าจะเป็น Toy Story และ Finding Nemo  แต่เราอาจจะไม่รู้ว่าจริงๆ แล้ว Steve Jobs เคยเป็นหนึ่งผู้ถือหุ้นใหญ่ของ Pixar และมีส่วนร่วมที่ทำให้ Pixar ประสบความสำเร็จแบบทุกวันนี้  เรื่องนี้เป็นอย่างไร? ลงทุนแมนจะเล่าให้ฟัง
21 มิ.ย. 2562

STEVE JOBS เกี่ยวอะไรกับ PIXAR / โดย ลงทุนแมน
รู้หรือไม่ Steve Jobs เกี่ยวอะไรกับ Pixar?
หลายคนรู้จัก Steve Jobs ในฐานะผู้ก่อตั้ง Apple 
ผู้คิดค้น iPhone ซึ่งเปลี่ยนโลกของโทรศัพท์มือถือไปอย่างสิ้นเชิง
และเราคงรู้จัก Pixar ว่าเป็นบริษัทผู้สร้างภาพยนตร์แอนิเมชันชื่อดังหลายเรื่อง
ไม่ว่าจะเป็น Toy Story และ Finding Nemo
แต่เราอาจจะไม่รู้ว่าจริงๆ แล้ว Steve Jobs เคยเป็นหนึ่งผู้ถือหุ้นใหญ่ของ Pixar
และมีส่วนร่วมที่ทำให้ Pixar ประสบความสำเร็จแบบทุกวันนี้
เรื่องนี้เป็นอย่างไร? ลงทุนแมนจะเล่าให้ฟัง
Pixar เริ่มต้นจากการเป็นแผนกหนึ่งใน Lucasfilm บริษัทผู้สร้างภาพยนตร์ชื่อดังอย่าง Star wars
ต่อมาในปี 1986 Lucasfilm เกิดปัญหาเกี่ยวกับการบริหารเงินสด
George Lucas ผู้เป็นเจ้าของ จึงได้ขาย Pixar ให้กับ Steve Jobs ด้วยราคา 10 ล้านดอลลาร์สหรัฐ
โดย 5 ล้านดอลลาร์สหรัฐ จ่ายให้กับ George Lucas 
และอีก 5 ล้านดอลลาร์สหรัฐ ใช้เป็นเงินทุนของ Pixar
ภายหลังจากที่แยกตัวออกมาตั้งเป็นบริษัท
ในช่วงแรก Pixar ตั้งใจจะเป็นบริษัทคอมพิวเตอร์ฮาร์ดแวร์ระดับ High-end
โดยมีสินค้าหลักคือ Pixar Image Computer 
ซึ่งลูกค้าส่วนใหญ่จะเป็นรัฐบาล และบริษัทเวชภัณฑ์
ตอนนั้น Pixar ได้สร้างแอนิเมชันเรื่องสั้น 3 มิติเรื่อง Luxo Jr. 
เพื่อใช้ในการโปรโมตคุณสมบัติเครื่อง Image Computer
ปรากฏว่า Luxo Jr. ได้รับการเสนอชื่อเข้าชิงรางวัลออสการ์ในสาขาภาพยนตร์สั้นยอดเยี่ยม (แอนิเมชัน)
ซึ่งปัจจุบันเราน่าจะคุ้นเคยกับเรื่องนี้ดี
เพราะหนึ่งในฉากของ Luxo Jr. นี้ถูกนำมาฉายก่อนจะเริ่มภาพยนตร์ของ Pixar เกือบทุกเรื่อง
ซึ่งก็คือฉากที่โคมไฟกระโดดเหยียบลูกบอลจนแบนนั่นเอง
อย่างไรก็ตาม ผลิตภัณฑ์หลักอย่าง Image Computer ของ Pixar กลับขายไม่ดีนัก
Steve Jobs จึงตัดสินใจขายฝ่ายพัฒนาฮาร์ดแวร์ทิ้ง
และเน้นไปที่การสร้างภาพยนตร์แอนิเมชันแทน
Pixar มีแอนิเมชันเรื่องสั้นออกมาอีกหลายเรื่อง
แต่เรื่องที่สร้างชื่อให้กับ Pixar คือ Toy Story
Toy Story สร้างขึ้นในปี 1995  
โดยเรื่องนี้ถือว่าเป็นภาพยนตร์ยาวเรื่องแรกของโลกที่สร้างด้วยคอมพิวเตอร์ทั้งหมด
Toy Story ได้รับการตอบรับอย่างดี 
กวาดรายได้ทั่วโลกไปทั้งหมด 373.6 ล้านดอลลาร์สหรัฐ
และยังเป็นภาพยนตร์ที่ทำรายได้สูงสุดในปี 1995 อีกด้วย
นอกจาก Toy Story แล้ว ภาพยนตร์ของ Pixar ก็เรียกได้ว่าประสบความสำเร็จแทบทุกเรื่อง
ไม่ว่าจะเป็น A Bug’s Life, Finding Nemo, Inside Out, หรือ Cars
โดยภาพยนตร์ที่ทำเงินสูงสุดของ Pixar คือ Incredibles 2 ทำรายได้ 38,936.3 ล้านบาท
อ่านมาถึงตรงนี้หลายคนอาจสงสัยว่าแล้ว Pixar เข้าไปรวมกับ Disney ตอนไหน?
จริงๆ แล้ว Disney ก็เป็นหนึ่งในลูกค้าที่ใช้งาน Image Computer ของ Pixar ในการผลิตแอนิเมชัน
แม้ว่าต่อมา Pixar จะขายธุรกิจฮาร์ดแวร์ออกไปแล้ว แต่ก็ยังรักษาความสัมพันธ์กับ Disney ไว้อยู่
โดยให้ Disney เป็นผู้ร่วมทุน และจัดจำหน่ายให้กับเรื่อง Toy Story และภาพยนตร์เรื่องต่อๆ มา
จนกระทั่งในปี 2006 Disney ได้ตกลงซื้อ Pixar ต่อจาก Steve Jobs 
ด้วยหุ้น Disney มูลค่าประมาณ 7,400 ล้านดอลลาร์สหรัฐ
เรื่องนี้ทำให้ Steve Jobs ที่เคยซื้อ Pixar มาด้วยทุนเพียง 10 ล้านดอลลาร์สหรัฐ
กลายเป็นผู้ถือหุ้นใหญ่สุด และนั่งตำแหน่งกรรมการบริหารของ Disney ในช่วงเวลาหนึ่งเลยทีเดียว..
ปิดท้ายด้วยเรื่องน่าสนใจของ Toy Story
บางคนอาจจะสังเกตว่าครอบครัวของ Andy ผู้เป็นเจ้าของเหล่าของเล่นที่เป็นตัวละครเอกในเรื่อง
จะมีแค่ “แม่” เท่านั้นที่เป็นคนดูแลครอบครัว
แล้วพ่อของ Andy หายไปไหน?
แฟนภาพยนตร์ได้คาดเดากันต่างๆ นานา
มีแม้กระทั่งเรื่องดราม่าอย่างพ่อของ Andy ป่วย
แต่ก่อนที่จะเสียชีวิตได้มอบตุ๊กตา Woody ให้กับลูกชาย
อย่างไรก็ตามหนึ่งในผู้กำกับของ Pixar ได้ออกมาเฉลยว่า
การสร้างแอนิเมชันที่เป็นมนุษย์ เป็นเรื่องที่ยาก และแพงมาก
และในตอนนั้น Pixar มีเงินทุนไม่พอ แค่นั้นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-